César-díjak 2006
A 2006. évi César-díjak átadásra február 25-én került sor a párizsi "Châtelet Színházban". Az ünnepségen Carole Bouquet filmszínésznő elnökölt, a házigazda pedig Valérie Lemercier színész-rendezőnő volt. Az eseményt több alkalommal zavarták meg a munkanélküli segélyezés reformja ellen tüntető filmszakmabeliek, akikkel szolidaritást vállaltak maguk a díjazottak is. Az est nagy nyertese Jacques Audiard rendező Halálos szívdobbanás című filmje, mely 10 jelölésből 8 elismerést kapott meg, közöttük a két legnagyobbat, a legjobb filmét és a legjobb rendezőjét.